
ПРАВИЛНИК
за организацията и дейността на
Общински съвет - Макреш


Глава първа
ОБЩИ ПОЛОЖЕНИЯ

Чл. 1. (1) Този правилник урежда организацията и дейността на Общински съвет - Макреш, неговите комисии и взаимодействието му с общинската администрация в община Макреш.
(2) Организацията и дейността на общинския съвет се осъществяват въз основа на Конституцията на Република България, Европейската харта за местното самоуправление, Закона за местното самоуправление и местната администрация (ЗМСМА), действащото законодателство и разпоредбите на този правилник.

Чл. 2. (1) Общинският съвет е орган на местното самоуправление, избран от населението в община Макреш при условия и по ред, определени от закона.
(2) Общински съвет - Макреш се състои от 11 общински съветници.
(3) В своята дейност общинският съвет се ръководи от следните основни принципи: законност, добросъвестност, справедливост, откритост, предвидимост, защита на човешкото достойнство, гражданските права и свободи, гарантиране и закрила интересите на жителите на община Макреш, публичност при вземане решения и тяхното изпълнение, самостоятелност по отношение на държавните органи при вземане на решения.

Глава втора
ОБЩИНСКИ СЪВЕТ

Раздел I
Компетентност на общинския съвет

Чл. 3. (1) Общинският съвет:
1. създава постоянни и временни комисии и избира техните членове;
2. одобрява общата численост и структурата на общинската администрация по предложение на кмета на общината;
3. избира и освобождава председателя на общинския съвет;
4. определя размера на трудовите възнаграждения на кметовете в рамките на действащата нормативна уредба и средствата за работна заплата на персонала от общинския бюджет по предложение на кмета на общината;
5. приема и изменя годишния бюджет на общината, включително и показателите по чл. 45, ал. 1, т. 2 от Закона за публичните финанси за кметствата и населените места с кметски наместници, с изключение на тези, които са определени като второстепенни разпоредители с бюджет по реда на чл. 11, ал. 10 от Закона за публичните финанси, осъществява контрол и приема отчета за изпълнението му;
6. определя размера на местните такси;
7. приема решения за придобиване, управление и разпореждане с общинско имущество и определя конкретните правомощия на кмета на общината и кметовете на кметства;
8. приема решения за създаване, преобразуване и прекратяване на търговски дружества с общинско имущество и избира представителите на общината в техните органи;
9. приема решения за ползване на банкови кредити, за предоставяне на безлихвени заеми, както и решения за поемане на общински дълг чрез сключване на договори за заем или емитиране на общински ценни книжа и за издаване на общински гаранции при условия и по ред, определени със закон;
10. приема решения за създаване и одобряване на устройствени планове и техни изменения за територията на общината или за части от нея при условията и по реда на Закона за устройство на територията;
11. приема стратегии, прогнози, програми и планове за развитие на общината, които отразяват и европейските политики за развитие на местните общности;
12. определя изисквания за дейността на физическите и юридическите лица на територията на общината, които произтичат от екологичните, историческите, социалните и другите особености на населените места, както и от състоянието на инженерната и социалната инфраструктура;
13. приема решения за създаване и за прекратяване на общински фондации и за управлението на дарено имущество;
14. приема решения за участие на общината в сдружения на местни власти в страната и в чужбина, както и в други юридически лица с нестопанска цел и определя представителите на общината в тях;
15. създава кметства при условия и по ред, определени със закон;
16. прави предложения за административно-териториални промени, засягащи територията и границите на общината;
17. приема решения за именуване и преименуване на улици, площади, паркове, инженерни съоръжения, вилни зони, курорти и курортни местности и други обекти с общинско значение;
18. обсъжда и приема решения по предложения на кметове на кметства по въпроси от своята компетентност;
19. приема решения за произвеждане на референдуми и общи събрания на населението по въпроси от своята компетентност;
20. одобрява символ и печат на общината;
21. удостоява с почетно гражданство български и чуждестранни граждани;
22. решава и други въпроси от местно значение, които не са от изключителната компетентност на други органи, включително за обявяване на определен ден за празничен и неприсъствен на територията на общината, кметството или населеното място по предложение на кмета на общината след съгласуване с областния управител;
23. упражнява текущ и последващ контрол върху изпълнението на приетите от него актове;
24. определя условията и реда за пътуване по маршрутите на обществения градски транспорт на територията на общината.
(2) В изпълнение на правомощията си по ал. 1 общинският съвет приема правилници, наредби, инструкции, решения, декларации и обръщения.
(3) По въпроси, които не са уредени с този правилник, общинският съвет приема отделни решения.

Раздел II
Конституиране на общинския съвет

Чл. 4. (1) Първото заседание на новоизбрания общински съвет се свиква от областния управител и се провежда в 14-дневен срок от обявяването на резултатите от изборите. 
(2) Преди началото на първото заседание новоизбраните общински съветници и кметове полагат клетвата по чл. 32, ал. 1. Клетвата се полага в присъствието на граждани на общината, на областния управител или на негов представител и на председателя или член на общинската избирателна комисия. Когато общински съветник или кмет е възпрепятстван да присъства при полагането на клетва, той полага клетва преди началото на следващо заседание на общинския съвет. 
(3) Първото заседание на новоизбрания общински съвет се открива и ръководи от най-възрастния общински съветник. 

Чл. 5. (1) Под ръководството на най-възрастния общински съветник общинският съвет:
1. избира комисия от общински съветници от различни политически партии и коалиции за провеждане на тайно гласуване;
2. провежда разискванията за избор на председател на общинския съвет;
3. избира председател на общинския съвет.
(2) Комисията по ал. 1, т. 1 утвърждава образец на бюлетина.

Чл. 6. (1) Всеки общински съветник и всяка политическа партия или коалиция, представени в общинския съвет, може да издигне кандидатура за председател на общинския съвет.
(2) Председателят на общинския съвет се избира с тайно гласуване.

Чл. 7. (1) Изборът на председател на общинския съвет се извършва с интегрална бяла бюлетина, подпечатана с печата на общината, в която се изписват имената на кандидатите. Всеки съветник отбелязва предпочитания кандидат с поставяне на "Х" или "V" в квадратчето пред съответния кандидат по начин, който не засяга друго квадратче, сгъва я и я поставя в урната.
(2) Недействителна е бюлетина, която не съдържа реквизитите по ал. 1, както и съдържаща такива реквизити, но непопълнена по съответния ред. Вписването в бюлетината на специални символи, като букви, цифри или други знаци прави гласа недействителен.
(3) За избран са смята кандидатът, получил повече от половината от гласовете на общия брой съветници.
(4) Ако при първото гласуване никой от кандидатите не получи необходимото мнозинство, изборът се повтаря в същия ден, като в него участват двамата кандидати, получили най-много гласове. В този случай за избран се смята този, който е получил повече от половината от гласовете на общия брой съветници. Ако и при повторното гласуване нито един от кандидатите не бъде избран, процедурата по избора започва отначало и се провежда на следващото заседание.
(5) Процедурата по ал. 4 се прилага и в случаите, когато е издигнат само един кандидат.

Чл. 8. (1) В деня на избор на председател на общинския съвет, а при невъзможност, на следващото си заседание, общинският съвет избира с явно гласуване от състава на общинските съветници двама заместник-председатели на съвета.
(2) Всеки общински съветник и всяка политическа партия или коалиция, представени в общинския съвет, може да издигне кандидатура за заместник- председател на общинския съвет..
(3) Гласуването за избор на заместник-председатели се извършва поотделно за всеки предложен кандидат.
(4) За избран се смята кандидатът, получил повече от половината от гласовете на общия брой съветници.
(5) Ако кандидатът за заместник-председател не получи необходимите гласове, той може отново да бъде предложен. За предложения повторно кандидат се провежда ново гласуване, като се прилага същата процедура.

Раздел III
Ръководство на общинския съвет

Чл. 9. Председателят на общинския съвет се подпомага от заместник-председателите на съвета.

Чл. 10. (1) Председателят на общинския съвет:
1. свиква съвета на заседание;
2. ръководи подготовката на заседанията на съвета;
3. определя проект на дневен ред за заседанията на съвета;
4. ръководи заседанията на съвета;
5. координира работата на постоянните комисии, разпределя работните материали, свързани с дейността на съвета между неговите комисии според компетентността им;
6. подпомага съветниците в тяхната дейност;
7. осигурява необходимите условия за работата на комисиите на общинския съвет и на общинските съветници;
8. представлява съвета пред външни лица и организации;
9. провежда срещи и консултации с председателите на постоянните комисии, с общинските съветници, с представители на политически партии и коалиции, с обществени организации и граждани;
10. удостоверява с подписа си протоколите от заседанията и актовете на общинския съвет;
11. следи за спазването на този правилник;
12. определя местата в заседателната зала за общинските съветници, кмета и заместник-кметовете на общината, кметовете на кметства, кметските наместници, граждани и гости;
13. изпълнява и други функции, възложени му от законите на страната, общинския съвет и този правилник.
(2) Председателят е длъжен да въведе административен ред в дейността на общинския съвет, относно входиране и извеждане на документи и кореспонденция, както и достъпност и прегледност на приетите от общинския съвет решения и актове.
(3) Председателят на общинския съвет изготвя и внася за разглеждане два пъти годишно отчет за дейността на съвета и на неговите комисии, който се разглежда в открито заседание и се разгласява на населението на общината. Отчетът се публикува на интернет страницата на Община Макреш. 

Чл. 11. (1) Общинският съвет определя размера на възнаграждението на председателя на съвета в зависимост от определената продължителност на работното му време. Размерът на възнаграждението при намалено работно време се определя пропорционално на неговата продължителност, определена от общинския съвет. Размерът на възнаграждението на председателя на общинския съвет не може да надвишава 90 на сто от възнаграждението на кмета на общината.
(2) Председателят на общинския съвет има всички права по трудово правоотношение освен тези, които противоречат или са несъвместими с неговото правно положение.
(3) Председателят на общинския съвет има право на:
1. обществено осигуряване и допълнително социално осигуряване при условията и по реда на Кодекса за социално осигуряване и на здравно осигуряване при условията и по реда на Закона за здравното осигуряване;
2. отпуски и обезщетение за неизползван платен годишен отпуск, на допълнителни трудови възнаграждения и други плащания при условията и по реда на Кодекса на труда.

Чл. 12. Правомощията на председателя на общинския съвет в негово отсъствие или когато ползва законоустановен отпуск, за всеки конкретен случай се изпълняват от определен от него с писмена заповед заместник-председател.

Чл. 13. Заместник-председателите на общинския съвет:
1. подпомагат председателя при упражняването на неговите функции и правомощия;
2. изпълняват отделни функции и правомощия на председателя, когато той им възложи това;
3. заместват председателя в поредност съобразно големината на предложилата ги политическа група при обективна невъзможност той да присъства на заседанията на общинския съвет и да възложи заместването писмено;
4. подписват протоколите от заседанията;
5. по искане на председателя четат текстове на внесени за обсъждане проекти за решения;
6. изпълняват други функции, възложени им от председателя.

Чл. 14. (1) Председателят и заместник-председателите на общинския съвет могат да бъдат предсрочно освободени:
1. при подаване на оставка;
2. при трайна невъзможност или системно неизпълнение на задълженията си като председател/заместник-председател за повече от три месеца;
3. с влизане в сила на акт, с който е установен конфликт на интереси по Закона за противодействие на корупцията;
4. при предсрочно прекратяване на пълномощията им като общински съветници. 
(2) Освобождаването по ал.1, т.1, 3 и 4 се обявява, без да се обсъжда и гласува на първото заседание на общинския съвет, след датата на подаване на оставката, съответно след влизането в сила на акта, с който е установен конфликт на интереси по ЗПК или са прекратени предсрочно пълномощията на общинския съветник.
(3) В случаите по ал. 1, т. 2, решението на общинския съвет се взема по реда на за избор на председател или заместник-председател на съвета.
(4) При предсрочно прекратяване на пълномощията на председателя или на заместник-председателя на съвета, нов избор се произвежда в 14-дневен срок от тяхното прекратяване.
(5) До избор на нов председател на общинския съвет заседанията на съвета се свикват и ръководят от един от заместник-председателите, определен от съвета за временно изпълняващ длъжността.

Раздел IV
Общински съветници

Чл. 15. Пълномощията на общинския съветник възникват от деня на полагане на клетвата по чл. 32, ал. 1 от ЗМСМА и се прекратяват с полагането на клетва от следващия състав на Общински съвет - Макреш.

Чл. 16. (1) Общинските съветници имат право:
1. да бъдат избирани в състава на постоянни и временни комисии на съвета;
2. да предлагат включването в дневния ред на заседанията на общинския съвет разглеждането на въпроси от компетентността на съвета и да внасят проекти за решения;
3. да участват в обсъждането и решаването на всички въпроси от компетентността на съвета;
4. да отправят питания към кмета.
(2) Държавните органи, стопанските и обществените организации са длъжни да оказват съдействие на общинските съветници, както и да им предоставят сведения и документи, които са му необходими във връзка с дейността им на съветници, освен когато те съставляват класифицирана информация, представляваща държавна или служебна тайна.

Чл. 17. (1) Общинските съветници са длъжни:
1. да присъстват на заседанията на общинския съвет и на комисиите, в които са избрани, и да участват в решаването на разглежданите въпроси;
2. да поддържат връзки с избирателите и да ги информират за дейността и решенията на общинския съвет.
(2) Общински съветник, на когото се налага да напусне заседание на общинския съвет или на комисия, преди то да е завършило, или да закъснее за заседанието, уведомява председателя на съвета, съответно председателя на комисията.

Чл. 18. При изпълнение на своите правомощия общинските съветници имат право:
1. да ползват материално-техническата база и да бъдат обслужвани от общинската администрация;
2. на съдействие от ръководните длъжностни лица в общинската администрация;
3. да им се възстановяват пътните и други разходи, извършени при осъществяване на тяхната дейност;
4. да получават необходимата за тяхната дейност информация съгласно чл. 33, ал. 2 от ЗМСМА. 

Чл. 19. (1) Общинските съветници могат да бъдат командировани в страната и чужбина, с тяхно съгласие, във връзка с изпълнението на техните функции.
(2) Разходите по ал. 1 се поемат от бюджета на Община Макреш.

Чл. 20. За времето, необходимо за изпълнение на задълженията им, общинските съветници ползват неплатен служебен отпуск, който се признава за трудов стаж. Времето, през което общински съветник е заемал длъжността председател на общинския съвет, се признава за трудов стаж. 

Чл. 21. (1) Общинските съветници не могат:
1. да бъдат членове на управителен, надзорен или контролен съвет, съвет на директорите, контрольор, управител, прокурист, търговски пълномощник, синдик или ликвидатор на търговски дружества с общинско участие или директор на общинско предприятие;
2. да заемат длъжност като общински съветник или подобна длъжност в друга държава - членка на Европейския съюз;
3. да извършват дейности, които водят до нарушаване на забрана или ограничение по глава осма, раздел ІІ от Закона за противодействие на корупцията.
(2) В едномесечен срок от полагането на клетвата лице, което при избирането му за общински съветник заема длъжност по ал. 1, т. 1 и 2, подава молба за освобождаването му от заеманата длъжност и уведомява писмено за това председателя на общинския съвет и общинската избирателна комисия. Когато общински съветник има частен интерес, той е длъжен да предприеме действие за предотвратяване на конфликт на интереси по глава осма, раздел ІІІ от Закона за противодействие на корупцията.
(3) Общинските съветници могат да участват като представители на държавата в органите на управление или контрол на търговските дружества с държавно участие в капитала или на юридическите лица, създадени със закон, за което не получават възнаграждение. 

Чл. 22. (1) Общинският съветник не може да участва при вземане на решения, когато се отнасят до негови имуществени интереси или до интереси на съпруг и роднини по права линия и по съребрена линия до четвърта степен включително и по сватовство до втора степен включително.	
(2) За общинския съветник, включително за председателя на общинския съвет, не е налице конфликт на интереси при участие в подготовката, обсъждането и приемането на бюджета на общината и на възнаграждението на кметовете, на председателя на общинския съвет и на общинските съветници. 
(3) В случаите по ал.1 общинските съветници са длъжни да си направят отвод, като информират за това председателя на общинския съвет, съответно председателя на комисията, както и да не участват в обсъждането и в приемането на решението. Уведомяването се извършва предварително писмено или устно на самото заседание, което се отбелязва в протокола.
(4) В тези случаи решенията се приемат с предвиденото мнозинство, като се изключи лицето, обявило частен интерес.

Чл. 23. (1) Общинските съветници получават месечно възнаграждение за изпълнение на своите задължения, включително участие в заседанията на общинския съвет и на неговите комисии, срещи с граждани, разработване и прилагане на решения за местни проблеми, запознаване с постъпилите материали в общинския съвет, обсъждане с експерти и консултанти.
(2) За изпълнение на задълженията си общинският съветник получава възнаграждение, чийто размер се определя с решение на общинския съвет, прието с мнозинство повече от половината от общия брой на съветниците и съгласно разпоредбите на ЗМСМА.
(3) Общият размер на възнаграждението на общинския съветник за един месец не може да бъде повече от 70 на сто от средната брутна работна заплата на общинската администрация за съответния месец.
(4) При неизпълнение на задълженията му, от възнаграждението на общинския съветник се удържат средства, както следва:
1. при неоснователно отсъствие от заседание на общинския съвет без уведомление и/или без уважителна причина - 20 % от възнаграждението му за съответния месец, за всяко отсъствие;
2. при неоснователно отсъствие от заседание на постоянна комисия на общинския съвет без уведомление и/или без уважителна причина - 10 % от възнаграждението му за съответния месец, за всяко отсъствие;
3. при негласуване на две или повече точки от дневния ред, когато съветника присъства на заседанието на общинския съвет – 20 % от възнаграждението му за съответния месец.
(5) Уважителни причини за отсъствие на общински съветник могат да бъдат:
1. влошено здравословно състояние на общинския съветник или на член от неговото домакинство, за който той се грижи, непозволяващо присъствието на общинския съветник на заседание на постоянна комисия или на заседание на съвета, което се удостоверява със съответната медицинска документация;
2. смърт на близък или роднина на общинския съветник;
3. други причини, които с оглед естеството или внезапното им възникване, правят невъзможно присъствието на общинския съветник на заседание на постоянна комисия или на заседание на съвета. Преценката дали причината в този случай е основателна се определя от общинския съвет/комисията на съответното заседание.
(6) Пътните и други разноски, направени от общинския съветник във връзка с работата му в съвета, се поемат от общинския бюджет.

Чл. 24. Присъствията и заетостта на общинските съветници се отчитат ежемесечно от председателя на общинския съвет и председателите на комисии. Председателят на съвета упражнява контрол по отчитането на присъствията и заетостта на общинските съветници, като предоставя справка в общинска администрация до 10-то число на следващия месец. 

Чл. 25. Пълномощията на общинския съветник се прекратяват предсрочно:
1. при поставяне под запрещение;
2. когато след избирането му е осъден с влязла в сила присъда на лишаване от свобода за умишлено престъпление от общ характер или на лишаване от право да заема държавна длъжност;
3. при подаване на оставка чрез председателя на общинския съвет до общинската избирателна комисия;
4. при избирането му за народен представител, министър, областен управител или кмет, при назначаването му за заместник-министър, заместник областен управител, заместник-кмет, кметски наместник или на щатна длъжност в съответната общинска администрация;
5. когато, без да е уведомил писмено председателя на общинския съвет за неучастието си в заседанието на съвета по уважителни причини - служебна ангажираност, отсъствие от страната, заболяване и други, не участва в три поредни или в общо пет заседания на общинския съвет през годината;
6. при трайна фактическа невъзможност да изпълнява задълженията си поради заболяване за повече от 6 месеца;
7. при извършване на административно-териториални промени, водещи до промяна на постоянния му адрес извън територията на общината;
8. при извършване на административно-териториални промени, водещи до закриване на общината;
9. при избирането или при назначаването му за член на управителен, надзорен или контролен съвет, съвет на директорите, контрольор, управител, прокурист, търговски пълномощник, синдик или ликвидатор на търговски дружества с общинско участие или директор на общинско предприятие по Закона за общинската собственост, както и при заемането на длъжност като общински съветник или подобна длъжност в друга държава - членка на Европейския съюз;
10. при неизпълнение на задължението по чл. 21, ал. 2 от правилника;
11. при влизане в сила на акт, с който е установен конфликт на интереси по Закона за противодействие на корупцията;
12. при установяване на неизбираемост;
13.  при смърт.

Чл. 26. (1) Обстоятелствата по чл. 25 се установяват служебно от общинската администрация относно съдимостта на лицата и със съответните други документи, издадени от компетентните органи, които се изпращат на общинската избирателна комисия в тридневен срок от издаването им. В случаите по чл. 25, т. 3 в тридневен срок от подаването на оставката председателят на общинския съвет я изпраща на общинската избирателна комисия.
(2) В тридневен срок от получаване на документите, удостоверяващи обстоятелствата по чл. 25, т. 5, 6 и 10, общинската избирателна комисия уведомява общинския съветник, който може да направи писмено възражение пред комисията в тридневен срок от уведомяването му. В тридневен срок от изтичането на срока за възражение общинската избирателна комисия приема решение. Когато установи, че обстоятелствата за прекратяване на пълномощията са налице, общинската избирателна комисия прекратява пълномощията на общинския съветник и обявява за избран за общински съветник следващия в листата кандидат.
(3) В тридневен срок от получаване на справката и документите, удостоверяващи обстоятелствата по чл. 25, т. 1, 2, 3, 4, 7, 8, 9, 11, 12 и 13, общинската избирателна комисия обявява за избран за общински съветник следващия в листата кандидат.

Раздел V
Групи на общинските съветници

Чл. 27. (1) Общинските съветници могат да образуват политически групи в общинския съвет според партийната си принадлежност или политическата си ориентация.
(2) Не могат да се образуват групи от общински съветници, които да представляват частни, местни, етнически, религиозни или професионални интереси.
(3) Всяка група се състои най-малко от трима общински съветници.
(4) Когато броят на общинските съветници в една група спадне под определения минимум, тя преустановява своето съществуване.
(5) Името на групата не може да повтаря име на друга група, партия или коалиция, която вече се е регистрирала по съответния ред.

Чл. 28. (1) Всяка политическа група представя на председателя на общинския съвет решение за образуването си, списък на избраното ръководство и списък на членовете, подписани от общинските съветници от състава на групата.
(2) Политическите групи, техните ръководства, както и промените в тях се вписват в специален регистър от председателя на общинския съвет.
(3) Председателят на общинския съвет обявява регистрираните политически групи и техните ръководства на следващото заседание на съвета. Това правило се прилага и при последващи промени в състава и ръководствата им, както и при тяхното прекратяване.

Чл. 29. (1) Всеки общински съветник може да членува само в една политическа група.
(2) Условията за членуване, възникване и прекратяване на членството, както и правата и задълженията на членовете на политически групи в общинския съвет, се определят от политическата група в съответствие с разпоредбите на този правилник.
(3) Общински съветник може да напусне групата, като подаде писмено заявление до нейния ръководител и уведоми председателя на общинския съвет.

Раздел VI
Комисии на общинския съвет

Чл. 30. (1) Общинският съвет избира от състава на своите съветници постоянни и временни комисии.
(2) Общинският съвет може да извършва промени във вида, броя, съставите и ръководствата на постоянните комисии. 

Чл. 31. (1) Постоянните и временните комисии имат за задача:
1. да проучват потребностите на населението в съответната област и да правят предложения за решаване на проблемите;
2. да подпомагат общинския съвет при подготовката на решения по въпроси, внесени за обсъждане и решаване;
3. да осъществяват контрол за изпълнение на решенията на общинския съвет.
(2) Постоянните комисии разглеждат проектите за решения и други актове, разпределени им от председателя на общинския съвет, правят предложения и препоръки, и изготвят становища по тях.
(3) Постоянните комисии разглеждат всички постъпили молби, сигнали, жалби и инвеститорски предложения.
(4) Предложения и становища от общинската администрация се разглеждат от постоянните комисии, само ако са внесени от името на кмета на общината.
(5) Постоянните комисии могат да правят предложения за решения пред общинския съвет по своя инициатива.
(6) В работата си постоянните и временните комисии могат да привличат външни лица като експерти и консултанти.
(7) Гражданите и юридическите лица могат да внасят писмени предложения и становища в комисиите на общинския съвет. 

Чл. 32. Всеки общински съветник е длъжен да бъде участва в състава на най-малко една постоянна комисия, но не в повече от три.

Чл. 33. (1) Общинските съветници определят състава на комисиите в зависимост от характера на тяхната дейност и от заявките за участие в съответните комисии от страна на общинските съветници.
	(2) Ръководствата и членовете на постоянните комисии се избират от Общинския съвет с явно гласуване.

Чл. 34. (1) Ръководството на всяка постоянна комисия се състои от председател и един заместник-председател.
(2) Председателят на постоянната комисия организира нейната работа, ръководи заседанията и поддържа връзки с другите комисии и с председателя на общинския съвет, както и с общинската администрация.
(3) Заместник-председателят подпомага председателя при осъществяване на функциите му по ал. 2. При отсъствие на председателя заседанията се ръководят от заместник-председателя.

Чл. 35. (1) Председател, заместник-председател или член на постоянна комисия се освобождава предсрочно:
1. по негово искане;
2. с решение на общинския съвет.
(2) Прекратяването на пълномощията по ал. 1, т. 1 се обявява от председателя на общинския съвет, без да се обсъжда и гласува.
(3) Предложения за предсрочно освобождаване по ал. 1, т. 2 могат да правят 1/3 от членовете на комисията или председателя на общинския съвет, при обективна невъзможност на съответния член на постоянна комисия да изпълнява своите задължения, при системно нарушаване или неизпълнение на правата и задълженията, произтичащи от този правилник, както и по искане на политическата група, излъчила съответния председател, заместник-председател или член на комисия.

Чл. 36. (1) Постоянната комисия се свиква на заседание от нейния председател, по искане на най-малко на една трета от нейните членове или от председателя на общинския съвет, не по-късно от три дни преди деня на провеждане на заседанието.
(2) Заседанията на постоянните комисии на общинския съвет са открити. По решение на постоянните комисии може да се провеждат и закрити заседания, в това число и по отделни точки от дневния ред на комисиите, когато се налага за запазване на защитена от закона информация или добрите нрави.
(3) Общинските съветници, които не са членове на съответната комисия, както и кметът, заместник-кметът, секретарят на общината, кметовете на кметства, кметските наместници могат да участват в заседанията без право на глас.
(4) Постоянните комисии заседават и вземат решения, когато присъстват повече от половината от нейните членове. Решенията се приемат с явно гласуване с мнозинство от присъстващите членове на комисията.

Чл. 37. (1) Дневният ред за всяко предстоящо заседание на комисиите и материалите за него се публикуват на интернет страницата на Община Макреш в отворен формат, позволяващ директно извличане на текстова информация, и/или в машинночетим отворен формат.
(2) (В сила от 01.07.2024 г.) Откритите заседания на комисиите се излъчват в реално време в интернет чрез интернет страницата на Община Макреш, като записите от заседанията се съхраняват на интернет страницата.
(3) Когато поради технически причини, непозволяващи илъчване на заседанието в реално време по предходната алинея, заседанието на комисията продължава, като обстоятелството за прекъсване на излъчването се отразява в протокола. 
(4) На заседанията на постоянните комисии се води протокол, който се подписва от председателя на комисията и от водещия протокола.
(5) Протоколът от всяко заседание на комисия се публикува на интернет страницата на Община Макреш в отворен формат, позволяващ директно извличане на текстова информация, и/или в машинночетим отворен формат.

Чл. 38. (1) Постоянните комисии могат да провеждат съвместни заседания, когато се разглеждат общи въпроси. Тези заседания се ръководят по споразумение от един от председателите.
(2) При съвместни заседания всяка комисия взема поотделно своето решение по обсъждания въпрос. При различни становища всяка комисия изготвя свое самостоятелно становище, което представя на общинския съвет.

Чл. 39. Становищата на постоянните комисии се докладват на общинския съвет от председателите им или от определен от тях член.

[bookmark: _Hlk162523899]Чл. 40. (1) В случаите на обявени извънредно положение, бедствено положение, извънредна епидемична обстановка или кризисна ситуация, засягащи територията на община Макреш или част от нея, и когато въведените мерки и наложените ограничения, свързани с тях, не позволяват или затрудняват провеждането на присъствени заседания, комисиите могат да провеждат заседания от разстояние при спазване на условията за кворум и лично гласуване, като се осигурява пряко и виртуално участие чрез видеоконференция чрез технически средства за комуникационна връзка за едновременно предаване и приемане на образ и звук между общинските съветници, намиращи се на различни места, които отговарят на изискванията за мрежова и информационна сигурност и гарантират участието, идентифицирането и начина на гласуване на всеки съветник. Това обстоятелство се отразява в протокола от заседанието. 
(2) В случаите по предходната алинея, когато няма техническа възможност за провеждане на заседание от разстояние чрез видеоконференция, комисиите могат да провеждат заседания от разстояния и да приемат решения чрез неприсъствено гласуване по друг начин, който осигурява спазването на условията за кворум и лично гласуване и гарантира участието, идентифицирането и начина на гласуване на всеки общински съветник. 
(3) При провеждане на заседания на постоянните комисии, чрез неприсъствено гласуване, на служебните си имейли общинските съветници получават образец на формуляр за неприсъствено гласуване по дневния ред на съответната постоянна комисия. Всеки общински съветник следва да изпрати от своя служебен имейл попълнен формуляр на електронната поща на общинския съвет: predsedatel-obs.makreh@abv.bg, в който посочва начина, по който гласува по въпросите, включени в дневния ред на заседанието на комисията. Общинските съветници могат да излагат и мотиви за начина, по който гласуват. Въз основа на постъпилите електронни писма от общинските съветници с изразения в тях начин на гласуване, се съставя протокол, в който се отразява извършеното гласуване от общинските съветници. Разпечатки от електронните писма на общинските съветници, с които са заявили начина, по който са гласували по проектите за решения се прилагат към съставения протокол на заседанието на постоянната комисия с взети неприсъствени решения. Съставените протоколи за проведените заседания на постоянните комисии, се удостоверяват с подписа на председателите на постоянни комисии и водещия  протокола.
(4) За заседанията по ал. 1 и ал. 3 се изготвя видеозапис върху електронен носител, който се прилага към протокола от заседанието. 

Чл. 41. (1) Временни комисии се създават от общинския съвет по конкретен повод, за проучване на отделни въпроси, както и за провеждане на анкети.
(2) Предложение за създаване на временна комисия се прави от председателя на общинския съвет, от постоянна комисия или от най-малко трима съветника.
(3) В решението за създаване на временна комисия общинският съвет определя нейните задачи, численост, поименен състав, ръководство и срок на дейност.
(4) Правилата за работа на постоянните комисии се прилагат и по отношение на временните комисии.
(5) Временните комисии преустановяват дейността си с изготвяне на отчет и с решение на общинския съвет.
(6) Съставът, задачите и срокът на действие на временните комисии се публикуват на сайта на Община Макреш.

Раздел VII
Звено към общинския съвет

Чл. 42. (1) В структурата на общинската администрация се създава самостоятелно звено, което подпомага работата на общинския съвет и на неговите комисии и осъществява организационно-техническото и административно обслужване на тяхната дейност. Звеното е на пряко подчинение на председателя на общинския съвет.
(2) Числеността на служителите в звеното се включва в общата численост на общинската администрация и заедно с щатното му разписание се утвърждава по реда на чл. 3, ал. 1, т. 2.
(3) Служителите в звеното подпомагат дейността на председателя на общинския съвет при осъществяване на правомощията му по подготовката, свикването и провеждането на заседанията на общинския съвет и на неговите комисии.
(4) Председателят на общинския съвет утвърждава длъжностните характеристики, ръководи и контролира дейността на служителите в звеното. Оценяването на изпълнението на длъжността на служителите в звеното се извършва от председателя на общинския съвет.
(5) Служителите в звеното се назначават и освобождават от кмета на общината по предложение на председателя на общинския съвет. Кметът на общината не може да назначава или да освобождава служители в звеното, за които не е направено писмено предложение от председателя на общинския съвет.

Глава трета
ОРГАНИЗАЦИЯ НА РАБОТАТА
НА ОБЩИНСКИЯ СЪВЕТ

Раздел I
Общи положения

Чл. 43. (1) Заседанията на общинския съвет са редовни и извънредни и се свикват от неговия председател:
1. по негова инициатива;
2. по искане на една трета от общинските съветници;
3. по искане на една пета от избирателите в общината; 
4. по искане на областния управител.
(2) В случаите по ал. 1, т. 2, 3 и 4 председателят на общинския съвет свиква заседание, което се провежда в 7-дневен срок от внасяне на искането. След изтичането на този срок, ако заседанието не бъде свикано от председателя, то се свиква от вносителя на искането и се провежда в 7-дневен срок от свикването.
(3) Редовните заседания се провеждат не по-малко от веднъж месечно. Председателят на съвета уведомява общинските съветници, кмета и населението с проекта за дневен ред най-малко три дни преди заседанието. Проектът на дневен ред и материалите за заседанието се изпращат по електронен път на служебните имейли, посочени от общинските съветници. Дневният ред за всяко предстоящо заседание на общинския съвет и материалите за него се публикуват и на интернет страницата на Община Макреш в отворен формат, позволяващ директно извличане на текстова информация, и/или в машинночетим отворен формат.
(4) Общинският съвет може да проведе извънредни заседания, при които се налага спешно свикване на общинския съвет. В този случай председателят на съвета насрочва извънредно заседание, на което се обсъждат само събитията, по повод на които се провежда заседанието. Председателят на съвета уведомява общинските съветници, кмета и населението с проекта за дневен ред най-малко един ден преди заседанието. Проектът на дневен ред и материалите за заседанието се изпращат по електронен път на служебните имейли, посочени от общинските съветници. Дневният ред за извънредното заседание на общинския съвет и материалите за него се публикуват и на интернет страницата на Община Макреш в отворен формат, позволяващ директно извличане на текстова информация, и/или в машинночетим отворен формат.

Чл. 44. Ако в продължение на три месеца общинският съвет не проведе заседание, правомощията му се прекратяват с решение на общинската избирателна комисия и в тримесечен срок се произвеждат нови избори за общински съвет.

Чл. 45. (1) В случаите на обявени извънредно положение, бедствено положение, извънредна епидемична обстановка или кризисна ситуация, засягащи територията на община Макреш или част от нея, и когато въведените мерки и наложените ограничения, свързани с тях, не позволяват или затрудняват провеждането на присъствени заседания, общинският съвет може да провежда заседания от разстояние при спазване на условията за кворум и лично гласуване, като се осигурява пряко и виртуално участие чрез видеоконференция чрез технически средства за комуникационна връзка за едновременно предаване и приемане на образ и звук между общинските съветници, намиращи се на различни места, които отговарят на изискванията за мрежова и информационна сигурност и гарантират участието, идентифицирането и начина на гласуване на всеки съветник. Това обстоятелство се отразява в протокола от заседанието. 
(2) В случаите по предходната алинея, когато няма техническа възможност за провеждане на заседание от разстояние чрез видеоконференция, общинският съвет може да провежда заседания от разстояния и да приема решения чрез неприсъствено гласуване по друг начин, който осигурява спазването на условията за кворум и лично гласуване и гарантира участието, идентифицирането и начина на гласуване на всеки общински съветник. 
(3) При провеждане на заседания на общинския съвет, чрез неприсъствено гласуване, на служебните си имейли общинските съветници получават образец на формуляр за неприсъствено гласуване по дневния ред на заседанието. Всеки общински съветник следва да изпрати от своя служебен имейл попълнен формуляр на електронната поща на общинския съвет: predsedatel-obs.makreh@abv.bg, в който посочва начина, по който гласува по въпросите, включени в дневния ред на заседанието на общинския съвет. Общинските съветници могат да излагат и мотиви за начина, по който гласуват. Въз основа на постъпилите електронни писма от общинските съветници с изразения в тях начин на гласуване, се съставя протокол, в който се отразява извършеното гласуване от общинските съветници. Разпечатки от електронните писма на общинските съветници, с които са заявили начина, по който са гласували по проектите за решения се прилагат към протокола на заседанието на общинския съвет с взети неприсъствени решения. 
(4) За заседанията по ал. 1 и ал. 3 се изготвя видеозапис върху електронен носител, който се прилага към протокола от заседанието. 

Раздел II
Подготовка на заседанията на общински съвет

Чл. 46. (1) Проекти на правилници, наредби, инструкции, решения и други, както и предложения за техните изменения и/или допълнения могат да внасят председателят на общинския съвет, общинските съветници, постоянните комисии и кметът на общината.
(2) Проектът за годишния бюджет на общината се внася от кмета на община Макреш.
(3) Кметовете на кметства могат да внасят проекти за решения на общинския съвет по въпроси от своята компетентност, които задължително следва да са придружени със становище от кмета на общината относно тяхната законосъобразност.
(4) Заместник-кметът, секретарят на общината и главният архитект могат да внасят проекти на правилници, наредби, инструкции, решения и други, както и предложения за техните изменения и/или допълнения по въпроси от тяхната компетентност.
(5) Право да внасят проекти за декларации или обръщения имат постоянните комисии, политическите групи или отделен общински съветник.
(6) Проекти на правилници и наредби, както и такива за тяхното изменение и/или допълнение, заедно с мотивите и доклада за тяхното приемане и предварителната оценка на въздействието задължително се публикуват на електронната страница на Община Макреш, най-малко 30 дни преди приемането им от общинския съвет. При изключителни случаи и изрично посочване на причините в мотивите, съответно в доклада, вносителят на проекта може да предвиди по-кратък срок, но не по-кратък от 14 дни.

Чл. 47. (1) Проектите, заедно с мотивите, се внасят до председателя на общинския съвет.
(2) Председателят разпределя постъпилите материали по редна на тяхното постъпване между постоянните комисии.
(3) Водещата комисия организира и координира обсъждането на проекта, следи за спазването на сроковете и подготвя основния доклад за заседанието на съвета.
(4) Водещата комисия разглежда материалите, след като й бъдат предоставени становищата на останалите постоянни комисии.
(5) Възражение по разпределението на проектите могат да се правят от заинтересованите постоянни комисии пред председателя на съвета в 3-дневен срок от получаването им.

Чл. 48. (1) Общинските съветници могат да правят писмени предложения по текста на внесения проект за решение до деня, в който водещата комисия пристъпи към разглеждането му. Предложенията се правят чрез председателя на общинския съвет до водещата комисия.
(2) Водещата комисия обсъжда само предложения, постъпили в писмена форма в предвидения срок. Това ограничение не се прилага, когато се предлагат редакционни поправки.

Чл. 49. (1) Вносителят на проект за решение може да го оттегли до започване заседанието на общинския съвет, в чийто дневен ред е включен доклада с проекта за решение, а след това само с негово съгласие.
(2) Вносителят може да промени или допълни проекта за решение до момента, в който водещата комисия се произнесе по същество.

Чл. 50. (1) Постоянните комисии обсъждат едновременно всички проекти за решения, уреждащи една и съща материя, внесени в общинския съвет и представят своите становища на водещата комисия.
(2) Водещата комисия гласува проектите по ал. 1 поотделно.
Чл. 51. (1) Становищата на постоянните комисии включват редакционни поправки, предложения и препоръки по предложения проект за решение, които се докладват пред общинския съвет.
(2) Водещата комисия подготвя мотивиран доклад, с който предлага приемане, допълване, изменение или отхвърляне на предложения проект, съдържащ и:
1. направените писмени предложения на общинските съветници и становището на комисията по тях;
2. становищата и предложенията на останалите постоянни комисии;
3. предложенията на водещата комисия по проекта;
4. предложения на вносителя, направени от него по реда на чл. 49, ал. 2 от правилника.
(3) Независимо от доклада на водещата комисия проектът за решение се включва за разглеждане и се подлага на гласуване от общинския съвет.
(4) Постоянните комисии обсъждат проектите и депозират пред председателя на съвета своите мотивирани доклади по тях не по-късно от 14 дни след постъпването им в комисията.
(5) По предложение на съответните комисии срокът по ал. 4 може да бъде удължен с разрешение на председателя на съвета.
(6) След приключване обсъждането на проектите в комисиите, те се включват от председателя на съвета в дневния ред, но не по-късно от следващото заседание на общинския съвет.

Чл. 52.  Материалите, включени в дневния ред на заседанието на общинския съвет, се комплектуват, както следва:
1. проект на решение;
2. внесените материали;
3. доклад на водещата комисия и всички получени становища;
4. други документи, когато това е необходимо, във връзка с проекта на решение.

Раздел III
Заседания на общинския съвет, обсъждане и приемане на решения

Чл. 53. (1) Заседанията на общинския съвет са открити.
(2) (В сила от 01.07.2024 г.) Всяко открито заседание на общинския съвет се излъчва в реално време в интернет чрез интернет страницата на Община Макреш, като записите от заседанията се съхраняват на съответната интернет страница.
(3) Когато поради технически причини, непозволяващи илъчване на заседанието в реално време по предходната алинея, заседанието на общинския съвет продължава, като обстоятелството за прекъсване на излъчването се отразява в протокола. 
(4) Общинският съвет може да реши отделно заседание или разглеждането на отделни точки от дневния ред да се проведе при закрити врати в случаите, когато се налага за запазване на защитена от закона информация или добрите нрави.
(5) Кметът, заместник-кметът и секретарят на общината присъстват, а кметовете на кметства и кметските наместници могат да присъстват на заседанията на общинския съвет с право на съвещателен глас.
(6) Лица, които не са общински съветници или длъжностни лица, могат да присъстват на заседанията, като заемат определено от председателя място.
(7) Гражданите могат да се изказват, да отправят питания, становища и предложения в рамките на пет минути и да получават писмени или устни отговори веднага или на следващото редовно заседание.
Чл. 54. (1) Заседанията на общинския съвет се провеждат при закрити врати, когато важни държавни или обществени интереси налагат това.
(2) Предложение за провеждане на заседание при закрити врати могат да направят председателят на общинския съвет, общинските съветници или кметът на общината.
(3) При постъпило предложение за закрито заседание председателят поканва всички външни лица да напуснат залата и разпорежда прекъсване на прякото излъчване на заседанието. След като изслуша мотивите на вносителя на предложението, общинският съвет го обсъжда и взема решение. Съобразно резултата от гласуването заседанието продължава като закрито или открито.
(4) Решенията, взети на закрито заседание, се обявяват публично по общия ред.

Чл. 55. (1) Заседанията на общинския съвет се провеждат в един ден.
(2) Общинският съвет може да реши заседанието да се проведе в два и повече дни, в зависимост от тематиката на предварително обявения дневен ред. За всеки ден от заседанието се води отделен протокол.

Чл. 56. (1) Председателят открива заседанието, ако присъстват повече от половината от общия брой общински съветници.
(2) Проверка на кворума може да се извършва след всяка почивка или след прекъсване на заседанието. Проверката на кворума се извършва, когато общински съветник или политическа група изрази мнение, че в залата не е налице необходимия кворум.
(3) Председателят прекратява заседанието, когато в залата няма необходимия кворум.

Чл. 57. (1) В началото на заседанието по предложение на председателя, общинският съвет приема дневен ред за заседанието. 
(2) Предложения за промени в дневния ред могат да правят председателите на политическите групи и общински съветници, когато те засягат спешни или важни въпроси или обстоятелства, които са настъпили след насрочване на заседанието и решаването им не търпи отлагане. Всяко предложение се подлага на отделно гласуване.
(3) В случай, че няма готовност по дадена точка от дневния ред, председателят я отлага за по-късен час на същото заседание или за друго заседание.
(4) По време на заседанието не могат да бъдат обсъждани въпроси, които не са включени в дневния ред.

Чл. 58. (1) Председателят на общинския съвет ръководи заседанието и дава думата за изказвания.
(2) Общинските съветници се изказват след като председателят им предостави думата.
(3) Думата се иска от място с вдигане на ръка или с предварителна писмена заявка.
(4) Председателят съставя списък на желаещите за изказване и определя последователността им.

Чл. 59. (1) По процедурни въпроси думата се дава веднага, освен ако има направени искания за реплика, дуплика или за обяснение на отрицателен вот.
(2) Процедурни са въпросите, с които се възразява срещу конкретно нарушаване на реда за провеждане на заседанията, предвиден в този правилник, или които съдържат предложения за изменение и допълнение на приетия ред за провеждане на заседанието, включително тези за:
1. удължаване на заседанието;
2. прекратяване на заседанието;
3. отлагане на заседанието;
4. прекратяване на разискванията;
5. отлагане на разискванията;
6. отлагане на гласуването;
7. проверка на кворума.
(3) Процедурните въпроси се поставят в рамките на не повече от две минути, без да се засяга същността на обсъждания въпрос.

Чл. 60. (1) Председателят прекъсва заседанието за определено време, когато се обяви почивка. 
(2) Искане за почивка има всеки един общински съветник по веднъж на заседание. 
(3) Почивката се дава веднага след като бъде поискана за определено от председателя време.

Чл. 61. (1) Когато е постъпило процедурно предложение, думата се дава на един общински съветник, който не е съгласен с него. Предложението се поставя веднага на гласуване, без да се обсъжда.
(2) Когато е постъпило предложение за прекратяване на разискванията, то не се обсъжда. Думата се дава еднократно на общински съветник, който не е съгласен с предложението за прекратяване.

Чл. 62. Когато има предложение за отлагане на разискванията, се прилагат правилата на чл. 61. При предложения за прекратяване на разискванията или за отлагането им най-напред се гласува предложението за прекратяване на разискванията.

Чл. 63. (1) Заседанието може да бъде прекратено или отложено с решение на общинския съвет по предложение на председателя, на политическа група или на общински съветник.
(2) Когато са постъпили предложения за прекратяване на заседанието или за отлагането му, първо се гласува предложението за прекратяване на заседанието.

Чл. 64. (1) При шум или безредие, с което се пречи на работата на общинските съветници, или когато важни причини налагат, председателят може да прекъсне заседанието за определено време.
(2) Всяка политическа група може да поиска прекъсване на заседанието до 30 минути веднъж на заседание. Председателят прекъсва заседанието веднага след като това бъде поискано и определя продължителността на прекъсването.
(3) Председателят на общинския съвет (зам.-председател на общинския съвет, ръководещ заседанието) може да прилага следните дисциплинарни мерки, в случай че общински съветници и/или граждани прекъсват изказващия се, отправят лични нападки, жестове, заплахи или разгласяват данни за личния живот или увреждащи доброто име на изказващия се, на общински съветници, на кмета на общината, кмет на кметство или кметски наместник, или на друго лице, присъстващо на заседанието, или ако имат непристойно поведение, нарушаващо реда на заседанието, както следва:
1. забележка;
2. отнемане на думата;
3. отстраняване от заседание.
(4) „Забележка" се налага на общински съветник или гражданин, който нарушава реда на заседанието, и/или се обръща към присъстващите с оскърбителни думи, жестове и заплахи.
(5) „Отнемане на думата" се налага на общински съветник или гражданин, на който вече е направена забележка или след изтичане на времето му за изказване.
(6) „Отстраняване от заседание" се налага на общински съветник или гражданин, на който вече е направена забележка и е отнета думата. При отстраняване от заседание на общински съветник се прилага нормите на чл. 23, ал. 4, т. 1 от правилника.

Чл. 65. (1) При разглеждане на проектите за решения на общинския съвет се обсъждат само предложения на общинските съветници, както и предложенията на водещата комисия, включени в доклада й.
(2) Общински съветник може да обосновава направените от него предложения в рамките на пет минути за всяко предложение.
Чл. 66. Общинските съветници говорят от място.

Чл. 67. (1) Когато изказващият се отклонява от обсъждания въпрос, председателят го предупреждава и ако нарушението продължи или се повтори, му отнема думата.
(2) Общинският съветник не може да говори по същество повече от един път по един и същи въпрос, освен ако не се налага доизясняване на изказването.	
(3) По изключение председателят на общинския съвет дава допълнително време за изчерпване на определен въпрос.

Чл. 68. (1) Общинските съветници имат право на реплика.
(2) Репликата е кратко възражение по съществото на приключилото изказване. Тя се прави веднага след изказването и не може да трае повече от три минути. В случай, че репликата не е отправена по същество или към съответното изказване, председателят има право да отнеме думата на изказващия се общински съветник и тя да бъде дадена на следващия поред заявил.
(3) По едно и също изказване могат да бъдат направени най-много две реплики към всяко изказване по ред, определен спрямо тяхното постъпване.
(4) Не се допуска реплика на репликата. Общинският съветник, към когото е отправена репликата, има право на отговор (дуплика) с времетраене до две минути след приключване на репликите.

Чл. 69. Общинският съветник има право на лично обяснение до три минути, когато в изказване по време на разглежданата точка е засегнат лично с обидна квалификация или по друг начин, уронващ престижа и доброто му име. Думата за лично обяснение се дава в края на дискусията по дадената точка.

Чл. 70. След като списъкът на изказващите се е изчерпан, председателят обявява разискванията за приключени.

Чл. 71. (1) Кметът на общината може да участва в обсъждането на предложени от него проекти за решения. Думата му се дава с предимство по всяко време на заседанието при спазване условията на този правилник. 
(2) Кметовете на кметства и кметските наместници се изслушват при обсъждане на въпроси, отнасящи се за кметството или населеното място. Думата му се дава с предимство по всяко време на заседанието при спазване условията на този правилник.
(3) Председателят може да дава думата за изказване и на други представители на общинската администрация, когато се обсъждат предложения от тяхната компетентност.

Чл. 72. (1) Решенията на общинския съвет се приемат с едно гласуване.
(2) Проектът за решение се обсъжда и гласува, след като общинския съвет изслуша доклада на водещата комисия, становището на вносителя и становищата на други комисии, на които той е бил разпределен.

Чл. 73. (1) Гласуването е лично. Гласува се “за”, “против” и “въздържал се”. Гласуването се извършва явно или тайно.
(2) Тайното гласуване се извършва с бюлетина.
(3) Явното гласуване се извършва:
1. чрез вдигане на ръка;
2. чрез саморъчно написване на имената;
3. поименно, при което председателят прочита имената на общинските съветници, които отговарят “за”, “против” или “въздържал се”.
4. чрез попълнен формуляр, изпратен на електронната поща на общинския съвет, в което посочва начина на гласуване (“за”, “против” или “въздържал се”) – при неприсъствено гласуване.

Чл.74. (1) Всеки съветник или всяка група на общинските съветници може да предложи гласуването да бъде поименно, чрез саморъчно записване на имената или тайно. 
(2) Предложението се поставя на гласуване без разисквания.

Чл. 75. (1) Гласуването започва непосредствено след обявяването му от председателя.
(2) От започването на процедурата по гласуване до приключването й не се допускат изказвания.

Чл. 76. (1) Гласуването се извършва по следния ред:
1. предложения за отхвърляне;
2. предложения за отлагане за следващо заседание;
3. предложения за заместване;
4. предложения за поправки;
5. обсъждан текст, който може да съдържа и одобрени вече поправки;
6. предложение по същество.
(2) Когато има две или повече предложения от едно и също естество, те се гласуват по реда на постъпването им.

Чл. 77. (1) Предложението се смята за прието, ако за него са гласували повече от половината от присъстващите общински съветници, освен ако в закон или в този правилник не е предвидено друго.
(2) В случай на равенство на гласовете предложението се смята за отхвърлено.

Чл. 78. (1) Резултатът от гласуването се обявява от председателя веднага.
(2) Когато процедурата по гласуването или резултатът от него бъдат оспорени от общински съветник веднага след приключването му, председателят може да разпореди то да бъде повторено. Резултатът от повторното гласуване е окончателен.
(3) Допуска се обяснение на отрицателен вот в рамките на три минути от по един представител на политическа група в общинския съвет или от общински съветник, който не е член на политическа група.

Чл. 79. (1) На заседанието на общинския съвет се води протокол и таблица с поименно гласуване.
(2) Протоколът се изготвя в писмен вид и отразява изказванията на изказващите се, тяхната аргументация и мотивировка. При необходимост се ползва стенограф или звукозапис.
(3) Най-късно седем дни след заседанието водещия протокола окончателно го редактира и го подписва с председателя.
(4) Протоколът от заседанието, оформен по преходната алинея, заедно с черновата се съхранява в архива на звеното на общинския съвет. 

Чл. 80. (1) Общинските съветници могат да искат поправки в протокола тогава, когато те са открили в него пропуски или грешки. Искането за това се прави в писмен вид до председателя на съвета в 7-дневен срок от деня на заседанието.
(2) Ако пропуските и грешките са от техническо естество, председателят на общинският съвет разпорежда те да се поправят в протокола.
(3) Когато пропуските и грешките са фактически или значителни, и когато предложителят на поправката не е доволен от решението, председателят на следващото заседание на съвета прави предложение по този въпрос. Решението на съвета е окончателно.

Глава четвърта
КОНТРОЛНА ДЕЙНОСТ

Чл. 81. (1) Общинският съвет упражнява общ контрол върху заповедите на кмета на общината, дейността на общинската администрация, на кметовете на кметства и кметските наместници  при изпълнение актовете на общинския съвет.
(2) Общинските съветници упражняват контрола по ал. 1 чрез питания по актуални въпроси, които представляват обществен интерес.
(3) В общинския съвет се създава и поддържа публичен електронен регистър на питанията по и отговорите към тях. Питанията и отговорите към тях се публикуват на интернет страницата на Община Макреш в отворен формат, позволяващ директно извличане на текстова информация, и/или в машинночетим отворен формат.

Чл. 82. (1) Питането се отправя чрез председателя на общинския съвет в писмена форма, подписва се от общинския съветник и се внася в деловодството на общинския съвет не по-късно от 10 дни преди началото на заседанието, на което иска да се получи отговор.
(2) Питането трябва да бъде ясно и точно формулирано, както и да не съдържа обвинения, лични нападки и квалификации, уронващи престижа и доброто име на длъжностните лица. В питането се посочва алтернативно желание на общинския съветник за формата на отговор на поставеното питане - писмено или устно.
(3) Когато питането не отговаря на условията на ал. 1 и ал. 2, същото се връща от председателя на съвета на вносителя.
(4) Питането се включва в дневния ред на следващото заседание на общинския съвет. 
(5) Кметът на общината, кметът на кметство или кметски наместник, ако питането е до него, могат да поискат удължаване на срока за отговор, но за не повече от едно заседание. 
(6) Общинският съвет може да реши отговора на питане да бъде отложен за следващо заседание на съвета.
(7) На питане, в което е посочено, че желаната форма е писмен отговор, същият се предоставя на вносителя чрез председателя на общинския съвет и се публикува на интернет страница на Община Макреш преди началото на заседанието на общинския съвет.
(8) Общинските съветници не могат да поставят питане, на което вече е отговорено.

Чл. 83. (1) Общинският съветник може писмено да оттегли питането си преди получаването на отговор.
(2) Оттеглянето на питане може да бъде направено и устно - в самото заседание.

Чл. 84. (1) В случай, че общински съветник, поставил питане, отсъства от заседанието, отговорът на това питане се отлага. Ако и на следващото заседание общинския съветник поставил питането отсъства, председателят на съвета не включва питането в следващо заседание, а се разпорежда отговора да му бъде връчен писмено.
(2) В началото на заседанието, председателят обявява постъпилите писмени отговори, които се предоставят на общинските съветници, отправили питане.

Чл. 85. (1) Питанията се задават по реда на тяхното постъпване.
(2) Вносителят представя питането си пред общинския съвет в рамките на три минути.
(3) Отговорът на поставеното питане е в рамките на десет минути.
(4) След отговора на питането общинският съветник, който го е направил, има право да зададе не повече от два уточняващи въпроса.
(5) По отговора на питането не се провеждат разисквания.
(6) Общинският съветник, отправил питането, може в рамките на 2 минути да изрази своето отношение към отговора.

Чл. 86. (1) Общинският съвет или избраните от него комисии могат да извършват проучвания, анкети и изслушвания по въпроси, засягащи интересите на гражданите на община Макреш.
(2) В изпълнение на своите правомощия постоянните комисии могат да канят за изслушване кмета на общината, кметовете на кметства и кметските наместници.
(3) По реда на ал. 2 могат да бъдат канени и заместник-кмета, секретаря на общината и служители от общинската администрацията.

Чл. 87. (1) Общинският съвет може да отменя административните актове, издадени от кмета на общината, които противоречат на актове, приети от съвета, в 14-дневен срок от получаването им. В същия срок съветът може да оспорва незаконосъобразните административни актове, издадени от кмета на общината, пред съответния административен съд.
(2) Актовете на общинския съвет могат да се оспорват пред Административен съд - Видин.
(3) Областният управител упражнява контрол за законосъобразност на актовете на общинския съвет. Той може да върне незаконосъобразните актове за ново обсъждане в общинския съвет или да ги оспорва пред Административен съд - Видин. Оспорването спира изпълнението на индивидуалните и на общите административни актове и действието на подзаконовите нормативни актове, освен ако съдът постанови друго.
(4) Кметът на общината може да върне за ново обсъждане незаконосъобразните или нецелесъобразните актове на общинския съвет или да оспорва незаконосъобразните актове пред Административен съд - Видин и да иска спиране на изпълнението на общите административни актове и действието на подзаконовите нормативни актове. Кметът на общината не може да върне за ново обсъждане по целесъобразност вътрешнослужебни актове, свързани с организацията и дейността на общинския съвет и на неговите комисии.
(5) Върнатият за ново обсъждане акт заедно с мотивите за връщането му се изпраща на председателя на общинския съвет в 7-дневен срок от получаването му.
(6) Върнатият за ново обсъждане акт не влиза в сила и се разглежда от общинския съвет в 14-дневен срок от получаването му.
(7) Върнатият за ново обсъждане акт може да бъде оспорен пред Административен съд - Видин от кмета на общината, съответно от областния управител, в 7-дневен срок от изтичане на срока по ал. 6, ако в този срок общинският съвет не се произнесе по него.
(8) Общинският съвет може да отмени, да измени или да приеме повторно върнатия за ново обсъждане акт.
(9) Актът, върнат за ново обсъждане, се приема повторно с мнозинството, определено в закон, но с не по-малко от повече от половината от общия брой на общинските съветници.
(10) Измененият или повторно приетият акт на общинския съвет може да бъде оспорван пред Административен съд - Видин по реда на Административнопроцесуалния кодекс.

Преходни и заключителни разпоредби

§ 1. Правилникът се приема на основание чл. 21, ал. 3 от Закона за местното самоуправление и местната администрация и отменя Правилника за организацията и дейността на Общински съвет - Макреш, приет с Решение № 14 по Протокол № 03 от 12.12.2019 г., изм. и доп. с Решение № 250 по Протокол № 20 от 25.02.2021 г.
	
§ 2. Правилникът е приет с Решение № 87 по Протокол № 11 от 30.05.2024 г. на Общински съвет – Макреш.




ПРЕДСЕДАТЕЛ  ОбС - Макреш:

                                			 / Цв. Георгиев/ 









ДЕКЛАРАЦИЯ


По Чл.40 и чл.45 от Правилника за организацията и дейността на общински съвет-Макреш за ползването на служебен имейл посочен от общинския съветник

					
От………………………………………………………………………………………………
/име, презиме, фамилия/

………………………………………………………………………………………………………………………
/постоянен адрес/

………………………………………………………………………………………………………………………
/мобилен телефон/





ДЕКЛАРИРАМ:

За идентифициране участието ми /получаване на дневен ред, материали, начина на гласуване, мотивите и предложенията по точките в дневния ред/, като Общински съветник при провеждане на заседание по чл.40 и чл.45 от Правилника за организацията и дейността на общински съвет-Макреш ще ползвам следния служебен имейл 

……………………………………………………………..








Дата:								       Декларатор:
 














ДЕКЛАРАЦИЯ


По Чл.43, ал.4 от Правилника за организацията и дейността на общински съвет-Макреш за ползването на служебен имейл посочен от общинския съветник

					
От………………………………………………………………………………………………
/име, презиме, фамилия/

………………………………………………………………………………………………………………………
/постоянен адрес/

………………………………………………………………………………………………………………………
/мобилен телефон/





ДЕКЛАРИРАМ:

За идентифициране участието ми /получаване на дневен ред, материали, начина на гласуване, мотивите и предложенията по точките в дневния ред/, като Общински съветник декларирам, че ще ползвам следния служебен имейл 

……………………………………………………………..








Дата:								       Декларатор:
 









											Образец 1

ФОРМУЛЯР
ЗА ГЛАСУВАНЕ НА НЕПРИСЪСТВЕНОТО ЗАСЕДАНИЕ НА ОБЩИНСКИ СЪВЕТ – МАКРЕШ, ПРОВЕДЕНО НА ………………………………………. Г.

Подписаният……………………………………………………………………………………………..
				/Име, Презиме, Фамилия/

в качеството си на общински съветник, чрез попълване на настоящия формуляр, собственоръчно удостоверявам начина си на гласуване, като следва:

				/вотът се отбелязва с отметка/
	

ПРЕКТ НА ДНЕВЕН РЕД:


	ВОТ

	
	ЗА

	ПРОТИВ
	ВЪЗДЪРЖАЛ СЕ


	
	

	

	




	ПРОЕКТ ЗА РЕШЕНИЕ
	ЗА
	ПРОТИВ
	ВЪЗДЪРЖАЛ СЕ

	По т. 1 от дневния ред
	
	
	

	По т. 2 от дневния ред
	
	
	

	По т. 3 от дневния ред
	
	
	

	По т. 4 от дневния ред
	
	
	

	По т. 5 от дневния ред
	
	
	

	По т. 6 от дневния ред
	
	
	

	По т. 7 от дневния ред
	
	
	

	По т. 8 от дневния ред
	
	
	

	По т. 9 от дневния ред
	
	
	

	По т. 10 от дневния ред
	
	
	








Дата:…………….							Подпис:…………
      


						Образец №2


С П И С Ъ К

НА ОБЩИНСКИТЕ СЪВЕТНИЦИ, УДОСТОВЕРЯВАЩ ПОИМЕННО НАЧИНА НА ГЛАСУВАНЕ НА НЕПРИСЪСТВЕНОТО ЗАСЕДАНИЕ НА ОБЩИНСКИ СЪВЕТ – МАКРЕШ, ПРОВЕДЕНО на…………………..........год. по т………………….от дневния ред


	№
	ИМЕ, ПРЕЗИМЕ, ФАМИЛИЯ
	ВОТ

	1
	
	ЗА
	ПРОТИВ
	ВЪЗДЪРЖАЛ СЕ

	2
	
	
	
	

	3
	
	
	
	

	4
	
	
	
	

	5
	
	
	
	

	6
	
	
	
	

	7
	
	
	
	

	8
	
	
	
	

	9
	 
	
	
	

	10
	
	
	
	

	11
	
	
	
	






КРАЕН РЕЗУЛТАТ:			„ЗА“			-…………………………..
					„ПРОТИВ“		-…………………………..
					„ВЪЗДЪРЖАЛ СЕ“	- ………………………….









Председател на ОбС – Макреш:		
/Цветан Георгиев/    





		  							Образец 3
[bookmark: _GoBack]


ФОРМУЛЯР

ЗА СТАНОВИЩА В НЕПРИСЪСТВЕНОТО ЗАСЕДАНИЕ НА ПОСТОЯННИТЕ КОМИСИИ КЪМ ОБЩИНСКИ СЪВЕТ – МАКРЕШ, ПРОВЕДЕНО НА……….…………………….г

Подписаният……………………………………………………………………………………………..
				/Име, Презиме, Фамилия/

в качеството си на общински съветник – член на ПК „………………………………………………
………………………………………………………………………………..........“, чрез попълване на настоящия формуляр, собственоръчно удостоверявам становището си, относно проекта за решение по съответната точка от обявения проект за дневен ред:

По точка1 от дневния ред………………………………………….........................................................
……………………………………………………………………………………………………
По точка 2 от дневния ред………………………………………………………………………………
……………………………………………………………………………………………………
По точка 3 от дневния ред………………………………………………………………………………
……………………………………………………………………………………………………
По точка 4 от дневния ред………………………………………………………………………………
……………………………………………………………………………………………………
По точка 5 от дневния ред………………………………………………………………………………
……………………………………………………………………………………………………














Дата:…………….							Подпис:…………

